
Archwiliwch a gwerthuswch yn feirniadol astudiaeth achos neu gyd-destun o’r llenyddiaeth bresennol lle mae materion cydraddoldeb, tegwch ac amrywiaeth yn arwyddocaol i ymarfer addysgol. 
Agwedd o anghydraddoldeb mewn cyd-destun addysgiadol sydd heb dderbyn fawr o sylw yw’r cyswllt rhwng darpariaeth iechyd meddwl a rhywedd. Yn gyffredinol mae heriau iechyd meddwl ymysg disgyblion ysgol wedi bod yn cynyddu ers 2004 (Sadler 2017), gyda’r pandemig wedi ychwanegu at yr heriau iechyd meddwl ymysg pobl ifanc (Holmes et al., 2020). Er hyn, nid oes llawer o ymchwil yn canolbwyntio ar yr anghydraddoldeb o ran darpariaeth iechyd meddwl rhwng y bechgyn a’r merched mewn ysgolion (Pearson 2023). Yn hanesyddol, mae ymchwil wedi canolbwyntio ar y ffordd mae bechgyn yn tangyflawni yn academaidd wrth gymharu â merched a sut gellir lleihau’r bwlch academaidd (Epstein et al., 1998 a Smith, 2003). Y cysyniad cyffredinol yw bod bechgyn yn gweld hi’n anodd siarad am eu teimladau a thrafod eu heriau iechyd meddwl sydd yn gallu arwain at anghydraddoldeb yn y darpariaeth iechyd meddwl i fechgyn (Odenbring 2019). Y brif her yw’r stigma cymdeithasol sydd yn gorfodi bechgyn i ddilyn syniadau traddodiadol o wrywdod o fewn a thu allan i’r ysgol (Mahalik a Dagirmanjian 2019). Mewn ymchwil yn Lloegr, gwelwyd bod gan 21.9% o fechgyn rhwng 6 a 10 mlwydd oed heriau iechyd meddwl i gymharu gyda 12% ar gyfer merched o’r un grŵp oedran (Digital NHS 2021). Erbyn cyfnod y glasoed, mae’r ystadegau yma yn newid, gyda 15% o fechgyn a 20% o ferched yn wynebu heriau iechyd meddwl (Digital NHS 2021). Er hyn, mae bechgyn ar draws bob grŵp oedran yn arddangos cyfradd hunanladdiad 3 i 7.5 gwaith yn uwch na merched (Otten 2021) ac felly mae angen ystyried y rhesymau tu ôl i hyn, yn enwedig os yw ymchwil yn dangos fod heriau iechyd meddwl bechgyn yn gostwng yn ystod y glasoed sydd ddim yn cyd-fynd â phatrymau hunanladdiad. Yn y traethawd hwn, canolbwyntir ar yr heriau sydd yn wynebu bechgyn wrth chwilio am gymorth iechyd meddwl wrth gysylltu â’r normau cymdeithasol sy’n arwain at ddarpariaeth anghyfartal mewn cymorth iechyd meddwl. 
Mae Sefydliad Iechyd y Byd (2018) yn diffinio iechyd meddwl fel cyflwr o les meddyliol sydd yn galluogi pobl i ymdopi â straen bywyd pob dydd, gwireddu eu potensial, dysgu a gweithio yn dda wrth wneud cyfraniad i’r gymuned. Er hyn, yn sgil y pandemig, mae fwyfwy o ymchwil yn dangos bod anghydraddoldeb yn datblygu ymysg darpariaeth cymorth iechyd meddwl i blant (Helenius a Kivimaki, 2023; Collishaw et al., 2019). Gall yr anghydraddoldebau cymdeithasol fod oherwydd sefyllfaoedd economaidd, cymdeithasol, rhywedd, ethnigrwydd a rhywioldeb (Eikemo a Øversveen, 2019; Lorthe et al., 2023; Van Zanten, 2005). Mae Cwricwlwm i Gymru yn allweddol fel ffordd o hyrwyddo cydraddoldeb yn enwedig gyda’r pedwar diben sydd yn datblygu disgyblion egwyddorol gwybodus am Gymru a’r Byd (Llywodraeth Cymru, 2022). Er rhaid ystyried os yw hyn yn digwydd yn gyson ar draws ysgolion Cymru (Williams, 2021). Yn ôl Cynllun Cydraddoldeb Strategol Estyn (Estyn 2024) mae’n ddyletswydd ar ysgolion i ddarparu addysg gynhwysol sy’n cynnwys mynd i’r afael â stereoteipio sydd yn bodoli ar sail rhywedd. Cyfeirir stereoteipio at gredoau mae’r gymdeithas yn disgwyl oddi wrth grŵp penodol (Greenwald a Babaji, 1995; Kunda, 1999). Yn aml mae stereoteipio yn gallu arwain at ragfarn (Singh, 2015; Stangor a O’Brien, 2010) a gwahaniaethu sef triniaeth wahanol ar gyfer grŵp penodol yn seiliedig ar y grŵp maent yn perthyn (Vescio a Bloodhart, 2010). Yn ôl y Cenhedloedd Unedig bydd cyfiawnder cymdeithasol yn ymddangos pan yr ydym yn gwaredu rhwystrau o ganlyniad i rywedd, oedran, hil, ethnigrwydd, crefydd, diwylliant ac anabledd (Cenhedloedd Unedig 2009). Mewn cyd-destun anghydraddoldeb ar gyfer cymorth iechyd meddwl gellir dadlau bod diffyg darpariaeth iechyd meddwl teg i fechgyn yn mynd yn erbyn Confensiwn Cenhedloedd Unedig ar Hawliau’r Plentyn wrth fynd yn groes i Erthygl 37 sef triniaeth deg (CCUHP, 1989).  
Wrth ganolbwyntio ar ddarpariaeth iechyd meddwl ar gyfer bechgyn, rhaid ystyried y ffordd mae’r anghydraddoldeb yn datblygu. Gellir dadlau bod stereoteipio anymwybodol yn effeithio ar fechgyn, sef stereoteipio lle mae unigolion yn gwneud penderfyniadau am grŵp penodol heb sylwi (Peterson, 2016). Yn yr achos yma, mae penderfyniadau anymwybodol yn cael eu gwneud ar sail rhywedd sydd yn effeithio ar y ffordd mae athrawon yn darparu cymorth iechyd meddwl i fechgyn. Wrth gysylltu gyda theorïau am stereoteipio, gall hyn arwain at ragfarn sydd yn gallu arwain at wahaniaethu (Dovido et al., 1996). Mewn ymchwil gan Lavy (2008) gwelir bod athrawon yn dangos bias tuag at fechgyn, yn aml heb sylwi sy’n cefnogi bod bechgyn yn cael eu gwahaniaethu ar lawr y dosbarth. Er rhaid cydnabod bod ymchwil Lavy (2008) wedi canolbwyntio ar gynnydd academaidd yn hytrach na darpariaeth cymorth iechyd meddwl. Nid oes gan Lywodraeth Cymru, Estyn na Llywodraeth y Deyrnas Unedig polisïau penodol yn ymwneud â darparu cymorth iechyd meddwl i fechgyn. Mae dogfennau yn bodoli o ran herio stereoteip o ran rhywedd (Llywodraeth Cymru, 2019; Llywodraeth Cymru 2020) wrth ganolbwyntio yn gyffredinol ar ddatblygu amgylchedd cynhwysfawr yn yr ystafell ddosbarth. 
Cyn ystyried y ffactorau sy’n arwain at anghydraddoldeb ymysg bechgyn, rhaid ystyried safbwynt Llywodraeth Cymru sy’n hyrwyddo strategaethau ysgol gyfan pan mae’n dod i les emosiynol a meddyliol disgyblion (Llywodraeth Cymru 2021). Golygir hyn bod ysgolion yn datblygu strategaethau ar gyfer eu holl ddysgwyr, fel ffordd o sicrhau bod eu hanghenion lles yn cael sylw manwl a chyson. Yn gyffredinol, mae polisïau ysgol gyfan yn llwyddiannus fel dull i drawsnewid diwylliant wrth hyrwyddo trafodaethau mwy agored o gwmpas iechyd meddwl a datblygu gwytnwch (Cavioni et al., 2020). Er hyn, rhaid ystyried a oes angen teilwra’r ddarpariaeth yn fwy, yn enwedig wrth ystyried bod bechgyn yn parhau i weld siarad am eu teimladau fel her (Stentiford 2024). Gellir dadlau bod angen parhau gyda strategaethau ysgol gyfan, ond sicrhau bod strategaethau mwy manwl ar waith i gefnogi darpariaeth iechyd meddwl bechgyn i ddatblygu deallusrwydd emosiynol a gwytnwch ar gyfer heriau’r dyfodol (Stentiford et al., 2024).
Fel astudiaeth achos yn yr ysgol, nid yw heriau iechyd meddwl bechgyn yn derbyn yr un sylw gan athrawon, rhieni a disgyblion i gymharu â iechyd meddwl merched. Yn gyffredinol, yn hytrach nag ystyried a chefnogi bechgyn gyda'u heriau, mae rhai athrawon yn dueddol o gategoreiddio bechgyn fel disgyblion sydd yn camfihafio a thangyflawni yn y dosbarth. Cefnogir hyn gan ymchwil sydd yn awgrymu bod tueddiadau a chanfyddiadau athrawon o ran rhywedd yn dueddol o fod yn negyddol tuag at fechgyn wrth eu categoreiddio fel disgyblion sydd ag agwedd heriol (Consuegra et al., 2016; Stahl, 2022). Gwelir rhagfarn yn ymwneud â syniadau traddodiadol am rywedd yn bodoli mewn nifer o ysgolion, lle mae bechgyn yn cael eu gweld fel disgyblion sydd â phroblemau ymddygiad (Mc Keon 2017) a merched yn cael eu gweld fel disgyblion sydd yn barod i drafod eu hemosiynau (Loades a Mastroyannopoulou, 2010). Gellir dadlau yn hytrach nag ystyried heriau iechyd meddwl y bechgyn, bod sefydliadau fel ysgolion yn dueddol o ystyried rhesymau eraill fel eu hymddygiad. Mae ymchwil yn cefnogi hyn gyda bechgyn oedran y glasoed yn fwy tebygol o gael diagnosis o anhwylder ymddygiad fel ADHD i gymharu â merched sydd yn fwy tebygol o dderbyn diagnosis fel iselder neu gorbryder (Askeland et al., 2020 a McLean et al., 2011). Wrth i ddisgyblion ddechrau yn yr uwchradd mae newidiadau ffisiolegol, seicolegol a chymdeithasol yn digwydd sydd yn gallu gwneud disgyblion oed uwchradd yn fwy bregus i newidiadau (Rickwood et al., 2005). O ganlyniad, rhaid ystyried pam fod y canfyddiadau hyn yn bodoli, ac effaith hyn ar y bechgyn a sut gall ysgolion ddatblygu i gefnogi’r bechgyn yn effeithiol yn enwedig wrth ystyried mai’r rhwystr cyntaf i dderbyn cymorth iechyd meddwl yw’r athrawon (Stiffman et al., 2004, Cefai et al., 2016 a Ní Chorcora a Swords, 2021).
Nid yw rhagfarn am ymddygiad bechgyn yn gysyniad newydd gydag ymchwil yn dangos bod merched yn llai tebygol o gael eu cosbi mewn ysgolion i gymharu â bechgyn sydd yn fwy tueddol o gael eu danfon allan o’r dosbarth, derbyn ataliad neu waharddiad (Hurrell, 1995). Dangosir ymchwil gan Sun a Stewart (2007) fod rhywedd yn cael effaith uniongyrchol ar allu unigolion i ddatblygu strategaethau ymdopi. Yn gyffredinol, mae bechgyn yn dueddol o ddefnyddio strategaethau osgoi (Seifge-Krenke 2013 a Frydenberg 2008; Hampel a Petermann, 2005; Hampel a Petermann, 2006), gyda merched yn dueddol o ddefnyddio sgiliau gwytnwch (Hampel a Petermann, 2005) a throi at eu ffrindiau neu deulu am gymorth (Wilhsson et al., 2017). O ganlyniad i dueddiad bechgyn i osgoi trafod eu heriau iechyd meddwl, gellir dadlau bod hyn yn cryfhau’r rhagfarn rhywedd ac felly gan fod athrawon heb dderbyn hyfforddiant yn y maes, mae heriau’r bechgyn yn cael eu hanwybyddu heb i’r athrawon sylwi. O ganlyniad, mae hyn yn cael effaith ar hunan werth y bechgyn, sy’n golygu nad oes neb am wybod am eu problemau ac yr unig ffordd sydd gan fechgyn i ddelio gyda hyn yw arddangos ymddygiad heriol yn y dosbarth (Gillborn a Kirton, 2000; Reay, 2002; Kingdon a Cassen, 2010; Stahl, 2012).
	Elfen allweddol sydd rhaid ystyried yw’r ffordd mae pwysau cymdeithasol yn cael eu rhoi ar fechgyn yn enwedig syniadau traddodiadol am wrywdod (Messerschmidt 2018). Yn draddodiadol, gwrywdod dominyddol yw’r math mwyaf cyffredin sydd yn cael ei dderbyn gan y gymdeithas sy’n cynnwys nodweddion fel cuddio emosiynau er mwyn arddangos nodweddion traddodiadol fel cryfder (Connell, 2000 a Connell 2005). Er bod syniadau o wrywdod wedi esblygu, gyda bechgyn yn cael eu hannog i drafod eu hemosiynau (Halvorsen a Ljunggren, 2021 a Ward, 2014), mae mwyafrif o astudiaethau yn parhau i ddarganfod fod bechgyn yn teimlo bod angen cuddio eu hemosiynau (Stentiford et al., 2024) gan arwain at ddiffyg sgiliau trafod emosiynau (Evans 2017). Gwelir canfyddiadau tebyg yn bodoli mewn astudiaethau yn Sweden (Johansson et al., 2007 a Odenbring, 2019), yn y Ffindir (Perander et al., 2020) ac yn Lloegr (Pearson, 2023). Gellir cysylltu meddylfryd mewnol bechgyn â damcaniaeth Ysgogi Lledaenu (Collins, 1975) lle mae bechgyn mewn sefyllfaoedd heriol a bregus ond mae normau cymdeithasol yn eu gorfodi i’w osgoi a chwilio am gymorth. O ganlyniad, mae heriau iechyd meddwl bechgyn yn gwaethygu a dylai ysgolion edrych am strategaethau er newid meddylfryd o gwmpas normau cymdeithasol. 
Gellir cysylltu pwysau cymdeithasol a gwrywdod gyda damcaniaeth Bronfenbrenner (1979) wrth edrych ar ddylanwadau allanol fel normau cymdeithasol yn y ‘macrosystem’ a phwysau gan gyfoedion yn y ‘microsystem’. Canlyniad hyn, yw bod bechgyn yn cael eu dylanwadau gan sawl ffactor allanol sydd yn effeithio ar y ffordd maent yn barod i drafod eu heriau iechyd meddwl. Un enghraifft yw ymchwil gan Demie a Lewis (2011) sy’n canolbwyntio ar fechgyn dosbarth gweithiol gwyn, mae eu profiadau negyddol ym myd addysg yn deillio o’u cefndiroedd o dlodi, dyheadau isel, lefelau llythrennedd isel a theimladau o fod ar ymylon y gymdeithas. Wrth gysylltu hyn gydag iechyd meddwl a damcaniaeth Bronfenbrenner (1979) nid yw gofyn am gymorth yn dod yn naturiol i fechgyn oherwydd y syniad traddodiadol o wrywdod sydd yn cael ei gryfhau gan y gymdeithas. Gwelir hi’n anodd iawn i fechgyn dosbarth gweithiol mynegi eu teimladau, yn enwedig mewn cyd-destun academaidd (Stahl 2015 a Stahl 2017). Gellir awgrymu bod hyn yn esbonio pam fod rhai bechgyn yn teimlo diffyg pŵer dros eu haddysg ac felly yn troi tuag at ymddygiad heriol yn y dosbarth i guddio eu gwir deimladau (Francis, 1999). Gwelir canfyddiadau tebyg mewn ymchwil gan Granrud a Bisholt (2020) a Cleary (2012) lle mae bechgyn yn poeni am gael eu gweld yn wan neu yn fenywaidd wrth drafod heriau iechyd meddwl. O ganlyniad, gellir awgrymu bod bechgyn yn brwydro yn erbyn stigma cymdeithasol yn ddyddiol gyda phwysau mawr o ran normau cymdeithasol yn cael eu rhoi ar fechgyn yn ifanc iawn. Erbyn heddiw, mae pwysau cyfryngau cymdeithasol yn atgyfnerthu negeseuon o wrywdod i’r bechgyn mewn ffordd negyddol wrth dargedu a dylanwadau ar y bechgyn mwyaf bregus yn y gymdeithas (Botto, 2024).  
Mae mwyafrif o’r traethawd wedi canolbwyntio ar fechgyn oedran y glasoed, er mae angen ystyried y rhagfarn rhywedd sydd yn digwydd yn gynnar iawn ym mywydau bechgyn a’r effaith hir dymor mae hyn yn cael (Pearson 2021). Wrth drafod emosiynau, mae rhieni yn dueddol o ddefnyddio llai o eirfa emosiynol wrth siarad gyda bechgyn cyn iddynt fynd i’r ysgol (Pearson 2021). Pan mae emosiynau yn cael eu trafod, yn gyffredinol, mae rhieni yn dueddol o ddefnyddio geirfa sydd y cadarnhau'r negeseuon traddodiadol am wrywdod (Pearson 2021). Mae astudiaethau pellach yn awgrymu bod rhieni yn dueddol o gysylltu teimladau fel dicter gyda bechgyn a bod yn drist a hapus gyda merched (Brown et al., 2015 a Van Der Pol et al., 2015). Mae ymchwil yn dangos fod bechgyn yn datblygu heriau dyfnach yn ystod blynyddoedd cynnar yn yr ysgol (Broidy et al., 2003) gyda’r heriau yma fel arfer yn ymddangos fel heriau ymddygiadol. Yn ystod y glasoed, mae’r heriau addasu i ysgol yn fwy hafal rhwng y rhywiau er bod bechgyn yn parhau i arddangos mwy o ymddygiad treisgar (Cohen at al., 1993). Ar y llaw arall, mae merched yn fwy tebygol o arddangos heriau iechyd meddwl fel problemau bwyta (Ackard, Fulkerson a Neumark-Sztainer, 2007) gorbryder ac iselder (Lewinsohn, Rohde, a Seeley, 1995). Gwelir canlyniadau tebyg mewn astudiaethau mwy diweddar lle mae merched yn dangos heriau gorbryder ac iselder a bechgyn ond yn dangos heriau ymddygiadol (Campell, Bann a Patalay 2021; Green et al., 2005;Droogenbroeck, Spruyt a Keppens 2018). Er, a oes gan y bechgyn y sgiliau i gyfathrebu mai problemau iechyd meddwl sydd yn datblygu, a bod yr ymddygiad treisgar yma yn datblygu gan eu bod yn gorfod cywasgu eu teimladau a chyd-fynd gyda syniadau traddodiadol o wrywdod. Nid yw hyn yn tynnu i ffwrdd o’r heriau mae’r merched yn wynebu, ond yn hytrach yn gwestiynu a ydy’r gymdeithas yn barod i ystyried bechgyn yn yr un modd. Mewn cyd-destun ysgol gellir awgrymu bod angen i bolisïau ymddygiad ystyried iechyd meddwl yn yr un cyd-destun, fel ffordd o sicrhau bod iechyd meddwl yn derbyn sylw blaenllaw. 
Wrth ystyried strategaethau i fynd i’r afael â’r problemau sy’n wynebu bechgyn wrth iddynt chwilio am gymorth iechyd meddwl, byddaf am gyflwyno’r strategaethau isod ar gyfer disgyblion cam cynnydd 4 a 5 yr ysgol. Ar hyn o bryd rwy’n dysgu mewn ysgol cyfrwng Cymraeg 3 i 16 yn Sir Benfro ac â rôl fugeiliol am flwyddyn 11. Er bod her o ran amser yn bodoli ar gyfer blwyddyn 11 oherwydd arholiadau TGAU, rwyf wedi defnyddio’r flwyddyn fel astudiaeth achos ar gyfer y traethawd hwn, gan fod 57% o’r flwyddyn yn fechgyn (Llywodraeth Cymru, 2024). O ganlyniad, rwyf wedi cael y cyfle i arsylwi’r bechgyn yn anffurfiol sydd wedi dangos bod sawl disgybl yn arddangos heriau wrth ddelio gyda'u hemosiynau, gyda’r bechgyn yn benodol ddim yn gwybod sut i ddelio gyda'u hemosiynau. Bydd nifer o’r strategaethau isod yn cyd-fynd gyda damcaniaeth Cyfiawnder fel Tegwch (Rawls 2001) wrth ymdrin â’r bechgyn mewn ffordd wahanol mewn ymgais i sicrhau bod eu cyfle am fynediad at wasanaethau iechyd meddwl yn dod yn fwy hafal wrth gymharu â’r merched. 
Yn amlwg, un o’r prif bethau sydd angen newid yw annog bechgyn i siarad am eu teimladau. Er hyn, mae annog trafodaethau am deimladau yn her fawr yn y byd gwrywaidd o ganlyniad i’r stigma cymdeithasol enfawr sydd yn bodoli. Mewn ymchwil gan Helland a Lindborg (2024) gwelwyd bod bechgyn yn ymwybodol o bwysigrwydd chwilio am gymorth iechyd meddwl. Felly, gellir dadlau mai dim adnabod heriau yw’r broblem, ond y stigma sydd yn datblygu pan mae bechgyn yn siarad am eu teimladau. Mae stigma cymdeithasol, ymdeimlad o hunan gyfrifoldeb a diffyg gwybodaeth am gymorth yn rhwystrau cymdeithasol sydd yn effeithio ar ddarpariaeth iechyd meddwl i’r bechgyn (Helland Lindborg 2024). Gellir dadlau bod ysgolion yn atgyfnerthu agweddau fel stigma wrth ddisgwyl i fechgyn ymateb mewn ffordd benodol sy’n cryfhau syniadau traddodiadol am wrywdod a dyfnhau anghydraddoldeb (Robb et al., 2017; Helland Lindborg 2024).
I ddatblygu strategaethau siarad, mae angen edrych ar ffyrdd o leihau anghydraddoldeb wrth annog bechgyn i adlewyrchu ar y normau cymdeithasol o gwmpas rhywedd (Stahl 2022). Mewn cyd-destun ysgol, byddai angen herio’r canfyddiadau bod angen i fechgyn arddangos cryfder wrth fynd yn erbyn stereoteip rhywedd. Er mwyn sicrhau llwyddiant, byddai angen i staff modelu’r ffordd ac felly byddai angen annog staff gwrywaidd yr ysgol i gymryd rhan i fod yn effeithiol (Pinkett a Roberts 2019). Gellir creu system mentora, lle byddai aelod o staff gwrywaidd neu fenywaidd ar gael i adeiladu perthynas a dylanwadau yn bositif ar y disgyblion sydd yn profi heriau iechyd meddwl. Mae ymchwil yn dangos fod creu systemau mentora yn gallu lleihau’r risg o hunanladdiad (Breux, Boccio & Brodsky, 2017), gyda bechgyn yn barod i chwilio am gymorth os yw ar gael yn hawdd heb feirniadaeth (Spendelow, 2015; Englar-Carlson a Kiselica, 2013; Galdas et al., 2005). Er hyn, her fawr ar gyfer system o’r fath yw argaeledd staff o fewn y diwrnod ysgol, yn enwedig ar gyfer disgyblion hŷn yr ysgol oherwydd cyfnodau fel arholiadau. Er hyn, gellir datblygu system debyg yn ystod amser cofrestru neu gwersi Addysg Bersonol a Chymdeithasol fel ffordd o ddatblygu perthynas gydag oedolyn y gellir ymddiried ynddo, sydd yn gallu cynyddu’r siawns y byddai bechgyn yn siarad am eu problemau (Gould et al., 2004). Wrth gadw’r disgyblion yn y dosbarth i drafod heriau a datblygu perthynas cadarn, byddai hyn yn lleihau’r teimlad o embaras a stigma mae nifer o fechgyn yn poeni am os ydynt yn cael cynnig cymorth iechyd meddwl tu allan i’r ystafell ddosbarth (Amitai a Apter, 2012; Costello, 2007). Byddai cynnwys hyn ym mholisïau ysgol gyfan yn ffordd o sicrhau bod heriau iechyd meddwl bechgyn yn cael sylw manwl yn hytrach na chyflwyno strategaethau cyffredinol sydd yn anwybyddu anghenion bechgyn yn benodol.
Gellir clymu hyn gyda theori Maslow (1943) wrth ystyried y byddai datblygu perthnasoedd cadarn yn creu teimlad o berthyn ac felly yn galluogi i’r disgyblion canolbwyntio ar anghenion arall fel chwilio am gymorth a datblygu strategaethau i leihau eu heriau iechyd meddwl. Er rhaid bod yn ofalus bod datblygu perthnasoedd cadarn ddim yn atgyfnerthu negeseuon  o wrywdod traddodiadol sydd yn gallu digwydd gyda theori Maslow (1943) gan fod ysgolion yn aml yn parhau i weithredu mewn strwythurau sydd yn atgyfnerthu syniadau traddodiadol o ran normau rhywedd (Neary a Cross 2018). Yn ogystal, bydd y strategaeth yn cysylltu gyda damcaniaeth Hunaniaeth Gymdeithasol (Tajfel, 1974) gyda’r bechgyn yn teimlo eu bod yn perthyn oherwydd profiadau tebyg. Er, i sicrhau llwyddiant bydd y damcaniaeth ond yn gweithio os yw’r bechgyn yn newid eu ffordd o feddwl, hynny yw dangos bod rhannu pryderon yn beth iawn i wneud. Wrth annog y trafodaethau, byddai’r bechgyn yn derbyn dilysiad gan eu ffrindiau a hefyd yr athrawon, a bydd hyn yn cael effaith gadarnhaol ar eu iechyd meddwl. Gwelir ymchwil gan Chu (2004) yn awgrymu bod bechgyn yn gwthio yn erbyn syniadau traddodiadol o wrywdod er eu bod nhw yn cael eu dylanwadu yn fawr gan ddisgwyliadau cymdeithasol. Mae’n bosib gwneud cysylltiadau yma gyda damcaniaeth Paiget (1952) wrth i blant ddatblygu profiadau newydd, yn yr achos yma cyfle i drafod eu hemosiynau, mae eu meddylfryd hefyd yn newid wrth wthio yn erbyn syniadau traddodiadol o wrywdod.
Er hyn, mae’n anodd iawn i ddatblygu un dull i dorri lawr holl normau cymdeithasol y bechgyn, gan fod gwahaniaeth mawr yn bodoli ymysg bechgyn ac felly mae datblygu un strategaeth yn amhosib (Mills a Keddie 2007). Gellir dadlau bod gwrywdod yn rhedeg ar hyd continwwm (Mac an Ghaill a Haywood 2010) a byddai angen creu trafodaeth sydd yn cynnwys holl agweddau o wrywdod er mwyn creu strategaethau cynhwysfawr ar gyfer y bechgyn. Rhaid cydnabod bod grwpiau penodol o wrywdod fel bechgyn LHDTC+ a chymunedau du wedi wynebu rhagfarn a gwahaniaethu hanesyddol ac felly yn wynebu  heriau ychwanegol wrth drafod gwrywdod (Mahalik a Dagirmanjian, 2019). Er bod ymchwil gan McDermott, et al., (2023) yn darganfod bod strategaethau i herio canfyddiadau gwrywdod dominyddol yn helpu i wella iechyd meddwl disgyblion LHDTC+ mewn ysgolion yn enwedig os yw’r dulliau yn cynnwys y gymuned ysgol gyfan, rhaid ystyried effeithiolrwydd y strategaethau yma wrth ddelio â bechgyn sydd ar ymylon y gymdeithas.
Un elfen sydd angen ystyried yw’r ffordd mae’r gymdeithas ond yn barod i dderbyn emosiynau os ydynt yn cael eu harddangos mewn ffordd gyhoeddus (De Boise a Hearn, 2017). Yn draddodiadol, merched byddai wedi arddangos emosiynau yn gyhoeddus gyda bechgyn yn eu cuddio. Er hyn, dylid ystyried ein bod yn rhoi gormod o bwysau ar fechgyn i arddangos emosiynau mewn ffordd benodol yn hytrach nag ystyried bod bechgyn yn gallu dangos emosiynau mewn ffordd wahanol i ferched. Yn ôl De Boise a Hearn, (2017), wrth ddisgwyl i fechgyn ymateb yn yr un ffordd â merched, rydym yn gorsymleiddio emosiynau a phrofiadau unigolion. Gellir awgrymu bod angen datblygu strategaethau i fesur emosiynau bechgyn mewn ffordd wahanol yn hytrach na disgwyl i fechgyn ymateb yn yr un modd a merched (Mac an Ghaill a Haywood 2012). Byddai angen sicrhau bod ysgolion yn ystyried hyn wrth gynllunio darpariaeth iechyd meddwl, fel ffordd o deilwra’r cymorth i’r bechgyn.
Ffordd arall o wella iechyd meddwl bechgyn yw datblygu sgiliau gwytnwch yn gynnar yn ystod plentyndod. Dangosir ymchwil bod dysgu gwytnwch o oedran ifanc yn gallu osgoi problemau allanol fel ymddygiad treisgar ac effeithiau heriau iechyd meddwl (Irfan Arif a Mirza, 2017; Zolkoski a Bullock, 2012). Yn ogystal, mae rhieni ac athrawon sydd yn dangos sgiliau gwytnwch yn cael effaith cadarnhaol ar ddisgyblion o fewn yr ysgol (Nolan et al., 2014; Twum-Antwi et al., 2020). Mae hyn yn galluogi disgyblion i fynegi eu teimladau (Antony, 2022) a chefnogi twf personol yn y dyfodol (Dweck, 2017). Wrth ystyried rhagfarn o ran normau rhywedd, byddai datblygu strategaethau gwytnwch cyffredinol yn sicrhau bod gan fechgyn y gallu i ymateb yn well i’r heriau maent yn wynebu. Ar gyfer ysgolion, byddai angen cynnwys datblygu gwytnwch fel strategaeth ysgol gyfan, wrth roi sylw manwl a chyson ar leihau rhagfarn yn seiliedig ar rhywedd. Mewn ymchwil gan Carey (2020) nodwyd bod rhaglenni sydd yn canolbwyntio ar ddatblygu gwytnwch bechgyn yn gyffredinol o gymorth wrth ddatblygu sgiliau cymdeithasu a dealltwriaeth bechgyn am iechyd meddwl. Hyd yn oed os yw bechgyn ddim yn cyfathrebu eu problemau iechyd meddwl yn yr ysgol, byddai derbyn gwybodaeth am gymorth iechyd meddwl o fantais i’r holl fechgyn. Byddai datblygu gwytnwch hefyd yn ffordd o herio canfyddiadau yn seiliedig ar rhywedd yn enwedig os yw’r un neges yn gyson ar draws yr ysgol. Efallai dylid ystyried a oes angen teilwra sgiliau gwytnwch yn benodol ar gyfer bechgyn, yn enwedig edrych ar ddulliau cyfathrebu. Er hyn, mewn ymchwil gan Werner-Seidler et al., (2017), nid oedd perthynas clir rhwng teilwra cymorth yn benodol i fechgyn a gwellhad mewn iechyd meddwl wrth gymharu gyda datblygu strategaethau cyffredinol. Er hyn, nid oes digon o ymchwil yn bodoli am strategaethau yn benodol i fechgyn, gyda Werner-Seidler et al., (2017) yn awgrymu bod angen edrych ar effeithiolrwydd strategaethau dros gyfnod hir o amser. Yn ogystal, gyda fwyfwy o ysgolion erbyn nawr yn datblygu strategaethau ysgol gyfan, rhaid ystyried sicrhau bod y rhaglenni hyn yn effeithiol wrth ddelio â normau rhywedd.
Rhaid hefyd ystyried y rôl mae athrawon yn chwarae wrth ddatrys agweddau rhagfarnllyd tuag at fechgyn. Dylid ystyried gwella hyfforddiant athrawon o gwmpas agweddau negyddol yn ymwneud â rhywedd. Mae athrawon yn chwarae rôl allweddol ar lawr y dosbarth ond mae diffyg hyfforddiant yn lleihau effeithiolrwydd yr athrawon i gynorthwyo disgyblon gyda’i iechyd meddwl (Reinke et al., 2011). Ar lefel rhyngwladol, mae athrawon yn teimlo cyfrifoldeb i adnabod a chyfeirio disgyblion am gymorth iechyd meddwl (Baak et al., 2019). Yn yr Unol Daleithiau America athrawon sydd â’r cyfrifoldeb o adnabod a darparu cymorth iechyd meddwl priodol i ddisgyblion (Johnson et al., 2011 a Marsh 2015). Rhaid hefyd ystyried efallai bod athrawon ddim yn anwybyddu heriau iechyd meddwl ar lawr y dosbarth, ond yn hytrach â diffyg hyder a diffyg sgiliau i adnabod beth sydd yn digwydd (Pei 2016). Mewn ymchwil gan Yao (2021) awgrymwyd fod athrawon yn poeni am gyfeirio disgyblion am gymorth iechyd meddwl oherwydd y stigma cymdeithasol negyddol bydd y disgyblion yn wynebu. Mae gan Lywodraeth Cymru strategaeth ‘Cynllun Hyrwyddo Cydraddoldeb rhwng y Rhywiau yng Nghymru’ (Llywodraeth Cymru 2020) sydd yn cynnig rhai syniadau o ran hyfforddiant staff i adnabod bias rhywedd. Er hyn, nid yw’r strategaethau yma wedi eu cynllunio ar gyfer adnabod heriau iechyd meddwl a’r gwahaniaeth sydd yn bodoli rhwng iechyd meddwl bechgyn a merched. Gellir awgrymu bod angen datblygu strategaeth a hyfforddiant sydd yn canolbwyntio ar fias a rhagfarn rhywedd yn benodol am iechyd meddwl. Wrth ddatblygu strategaethau sy’n canolbwyntio ar rhywedd, rhaid osgoi creu bylchau rhwng bechgyn a merched sydd yn gallu dyfnhau cysyniadau traddodiadol am rhywedd (Ringrose a Epstein, 2017).
 Nod y traethawd hwn oedd edrych ar y diffyg darpariaeth iechyd meddwl ac anghyfartaledd y ddarpariaeth ar gyfer bechgyn mewn ysgolion. Wrth ystyried hyn, gellir dadlau bod diffyg darpariaeth iechyd meddwl ar gyfer bechgyn yn destun mwy eang na sefydliadau addysgiadol yn unig, gyda normau cymdeithasol a syniadau traddodiadol o wrywdod yn cael eu hatgyfnerthu gan y gymdeithas. Yn ogystal, mae normau cymdeithasol yn cyd-fynd gyda nifer o ddamcaniaethau yn ymwneud â rhagfarn, tegwch a gwahaniaethu fel Damcaniaeth Hunaniaeth Gymdeithasol (Tajfel, 1974) gydag ysgolion yn chwarae rôl wrth atgyfnerthu normau cymdeithasol. O ganlyniad, gwelwyd sefydliadau addysgiadol yn dangos rhagfarn tuag at fechgyn yn enwedig bechgyn o gefndiroedd dosbarth gweithiol. Er hyn, nid oes digon o ymchwil yn bodoli o gwmpas anghydraddoldeb ar sail rhywedd ac iechyd meddwl er mae’r maes ymchwil hwn yn tyfu, yn enwedig wrth ystyried cynnydd mewn heriau iechyd meddwl yn dilyn y pandemig. Mae’r traethawd yn dadlau bod angen strategaethau i dorri stigma cymdeithasol a sicrhau bod bechgyn yn cael cyfle i fynegi eu pryderon. Dylai ysgolion ystyried datblygu strategaethau sydd yn targedu iechyd meddwl bechgyn yn eu polisïau ysgol gyfan, gan fod ymchwil yn dangos bod hyn yn gallu cael effaith cadarnhaol ar y merched hefyd (Nolan et al., 2014). Rhaid sicrhau bod y strategaethau yn rhai sydd yn targedau anghenion y bechgyn sydd o fewn yr ysgol, fel ffordd o greu amgylchedd sydd yn annog bechgyn i drafod eu pryderon a theimladau. Er hyn, rhaid sicrhau bod unrhyw newidiadau ar lefel polisïau ddim yn cael effaith negyddol ar iechyd meddwl y merched. Mae merched hefyd yn profi heriau iechyd meddwl, ac felly bydd angen sicrhau bod unrhyw ddarpariaeth newydd yn ystyried bod merched ddim yn cael eu heffeithio yn negyddol. Her i ysgolion fydd osgoi creu hollt rhwng y bechgyn a’r merched wrth deilwra darpariaeth iechyd meddwl tuag at y bechgyn i gyrraedd cyfiawnder fel tegwch. Yn ogystal, rhaid i ysgolion hefyd ystyried cynnydd mewn effaith y cyfryngau cymdeithasol ar iechyd meddwl disgyblion sydd yn ychwanegu heriau newydd ar gyfer ysgolion. 

